CELEX: 52017PC0161
Language: hr
Date: 2017-04-06
Title: Prijedlog PROVEDBENE ODLUKE VIJEĆA o podvrgavanju nove psihoaktivne tvari N-(1-fenetilpiperidin-4-il)-N-fenilakrilamida (akriloilfentanil) kontrolnim mjerama

EUROPSKA KOMISIJA
            Bruxelles, 6.4.2017.
            COM(2017) 161 final
            2017/0073(NLE)
            Prijedlog
            PROVEDBENE ODLUKE VIJEĆA
            o podvrgavanju nove psihoaktivne tvari N-(1-fenetilpiperidin-4-il)-N-fenilakrilamida (akriloilfentanil) kontrolnim mjerama
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Odlukom Vijeća 2005/387/PUP o razmjeni informacija, procjeni rizika i kontroli novih psihoaktivnih tvari
                  1
                predviđa se postupak od tri koraka koji može rezultirati podvrgavanjem novih psihoaktivnih tvari kontrolnim mjerama diljem Unije.
            
            
               Dana 17. studenoga 2016. izdano je zajedničko izvješće Europskog centra za praćenje droga i ovisnosti o drogama (EMCDDA) i Europola sastavljeno u skladu s člankom 5. Odluke Vijeća 2005/387/PUP. Nakon zahtjeva Komisije i 11 država članica te u skladu s člankom 6. stavkom 1. prethodno navedene Odluke Vijeća, Vijeće je 23. siječnja 2017. zatražilo procjenu rizika prouzročenih upotrebom i proizvodnjom nove psihoaktivne tvari akriloilfentanila te trgovinom njome, sudjelovanja organiziranog kriminala i mogućih posljedica kontrolnih mjera uvedenih za tu tvar.
            
            
               Rizike povezane s akriloilfentanilom procijenio je Znanstveni odbor Europskog centra za praćenje droga i ovisnosti o drogama koji djeluje u skladu s odredbama članka 6. stavaka 2., 3. i 4. Odluke Vijeća. Predsjednik Znanstvenog odbora podnio je izvješće o procjeni rizika Komisiji i Vijeću 24. veljače 2017. Glavni su rezultati procjene rizika sljedeći:
            
            
               –akriloilfentanil je sintetički opioid. Strukturno je sličan fentanilu, kontroliranoj tvari. Tvar je dostupna u Europskoj uniji barem od travnja 2016. i otkrivena je u šest država članica, 
            
            
               –tri države članice prijavile su 47 smrtnih slučajeva povezanih s akriloilfentanilom. U najmanje 40 smrtnih slučajeva akriloilfentanil je bio uzrok smrti ili joj je vjerojatno pridonio. Uz to je prijavljeno više od 20 slučajeva akutnog trovanja za koje se sumnja da su uzrokovani akriloilfentanilom.
            
            
               U skladu s člankom 8. stavkom 1. Odluke Vijeća 2005/387/PUP, u roku od šest tjedana od datuma primitka izvješća o procjeni rizika Komisija Vijeću predstavlja inicijativu o podvrgavanju novih psihoaktivnih tvari kontrolnim mjerama diljem Unije ili dostavlja izvješće u kojem objašnjava svoja stajališta o tome zašto takvu inicijativu ne smatra potrebnom. U skladu s presudom Suda od 16. travnja 2015. u spojenim predmetima C-317/13 i C-679/13 prije donošenja akta na temelju članka 8. stavka 1. Odluke Vijeća 2005/387/PUP obavezno je savjetovanje s Europskim parlamentom. 
            
            
               
                  Na temelju nalaza izvješća o procjeni rizika Komisija smatra da postoji osnova za podvrgavanje te tvari kontrolnim mjerama diljem Unije. Prema izvješću o procjeni rizika akutna toksičnost akriloilfentanila takva je da može uzrokovati teške štetne posljedice za zdravlje ljudi.
               
            
            
               2.CILJ PRIJEDLOGA 
            
            
               
                  Cilj je ovog Prijedloga provedbene odluke Vijeća pozvati države članice da akriloilfentanil podvrgnu kontrolnim mjerama i kaznenim sankcijama propisanima u njihovu zakonodavstvu u skladu s obvezama na temelju Konvencije Ujedinjenih naroda o psihotropnim tvarima iz 1971.
               
            
            
               2017/0073 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o podvrgavanju nove psihoaktivne tvari N-(1-fenetilpiperidin-4-il)-N-fenilakrilamida (akriloilfentanil) kontrolnim mjerama
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari
                  2
               , a posebno njezin članak 8. stavak 3.,
            
            
               uzimajući u obzir mišljenje Europskog parlamenta
                  3
               ,
            
         
         
            
               uzimajući u obzir prijedlog Europske komisije,
            
            
               budući da:
            
            
               (1)Izvješće o procjeni rizika za novu psihoaktivnu tvar N-(1-fenetilpiperidin-4-il)-N-fenilakrilamid (akriloilfentanil) sastavljeno je u skladu s člankom 6. Odluke 2005/387/PUP na posebnoj sjednici proširenog Znanstvenog odbora Europskog centra za praćenje droga i ovisnosti o drogama (EMCDDA) te je potom dostavljeno Komisiji i Vijeću 24. veljače 2017.
            
            
               (2)Akriloilfentanil je sintetički opioid. Strukturno je sličan fentanilu, kontroliranoj tvari koja je u širokoj upotrebi u medicini kao dopuna općoj anesteziji tijekom operacije i za smanjenje bolova. Dostupni podaci upućuju na to da je akriloilfentanil snažan antinociceptivni agens s dugotrajnim djelovanjem na opioidni sustav.
            
            
               (3)Akriloilfentanil je dostupan u Europskoj uniji barem od travnja 2016. i otkriven je u šest država članica. U većini slučajeva zaplijenjen je u obliku tekućine, ali je otkriven i u drugim oblicima kao što su tablete, prašci i kapsula. Otkrivene su količine relativno male. Međutim, treba ih promatrati u okviru jačine djelovanja tvari.
            
            
               (4)Tri države članice prijavile su 47 smrtnih slučajeva povezanih s akriloilfentanilom. U najmanje 40 smrtnih slučajeva akriloilfentanil je bio uzrok smrti ili joj je vjerojatno pridonio. Uz to je prijavljeno više od 20 slučajeva akutnog trovanja za koje se sumnja da su uzrokovani akriloilfentanilom.
            
            
               (5)Ne postoje informacije koje bi ukazale na uključenost organiziranog kriminala u proizvodnju i distribuciju akriloilfentanila te trgovanje i opskrbu tom tvari u Uniji. Dostupni podaci upućuju na to da su veći dio akriloilfentanila koji je na tržištu u Europi proizvela kemijska poduzeća u Kini.
            
            
               (6)Akriloilfentanil se prodaje kao „kemikalija koja se upotrebljava za istraživanje”, najčešće u obliku praha i gotovih sprejeva za nos, u malim i veleprodajnim količinama. Ograničeni podaci o zapljenama upućuju na to da se akriloilfentanil možda prodavao i na nezakonitom tržištu opioida.
            
            
               (7)Akriloilfentanil se ne nalazi na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili Konvencije Ujedinjenih naroda o psihotropnim tvarima iz 1971. Tvar trenutačno nije obuhvaćena procjenom u okviru sustava Ujedinjenih naroda.
            
            
               (8)Akriloilfentanil nema dokazanu ni priznatu upotrebu u humanoj ili veterinarskoj medicini. Osim njegove upotrebe u analitičkim referentnim materijalima i u znanstvenim istraživanjima u kojima se proučavaju njegova kemijska, farmakološka i toksikološka svojstva kao rezultat njegove pojave na tržištu droga, nema nikakvih naznaka da se upotrebljava u druge svrhe.
            
            
               (9)U izvješću o procjeni rizika navodi se da je malo dostupnih znanstvenih dokaza o akriloilfentanilu te se ističe da će biti potrebna daljnja istraživanja. Međutim, dostupni dokazi i informacije o zdravstvenim i društvenim rizicima povezanima s tom tvari dovoljan su razlog za podvrgavanje akriloilfentanila kontrolnim mjerama diljem Unije.
            
            
               (10)S obzirom na to da samo devet država članica kontrolira akriloilfentanil u skladu s nacionalnim zakonodavstvom o nadzoru nad drogama te da dvije države članice primjenjuju druge zakonodavne mjere za njegovu kontrolu, podvrgavanjem te tvari kontrolnim mjerama širom Unije pomoglo bi se da se izbjegnu prepreke prekograničnom izvršavanju zakona i pravosudnoj suradnji te da se pruži zaštita od rizika koje njezina dostupnost i upotreba mogu predstavljati.
            
            
               (11)Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama širom Unije. S obzirom na to da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se akriloilfentanil podvrgnuo kontrolnim mjerama diljem Unije.
            
            
               (12)Odluka 2005/387/PUP obvezujuća je za Dansku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
            
               (13)Odluka 2005/387/PUP obvezujuća je za Irsku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
            
               (14)Odluka 2005/387/PUP nije obvezujuća za Ujedinjenu Kraljevinu i ona stoga ne sudjeluje u donošenju ove Odluke kojom se provodi Odluka 2005/387/PUP te ona za nju nije obvezujuća niti se na nju primjenjuje,
            
            
               DONIJELO JE OVU ODLUKU: 
            
            
               Članak 1.
            
            
               Nova psihoaktivna tvar N-(1-fenetilpiperidin-4-il)-N-fenilakrilamid (akriloilfentanil) podvrgava se kontrolnim mjerama diljem Unije.
            
            
               
         
         
            
               Članak 2.
            
            
               Do najkasnije [godinu dana od datuma objavljivanja ove Odluke] države članice poduzimaju potrebne mjere, u skladu sa svojim nacionalnim zakonodavstvom, radi podvrgavanja nove psihoaktivne tvari iz članka 1. kontrolnim mjerama i kaznenim sankcijama, kako je to predviđeno njihovim zakonodavstvom u skladu s obvezama prema Konvenciji Ujedinjenih naroda o psihotropnim tvarima iz 1971.
            
            
            
               Ova Odluka primjenjuje se u skladu s Ugovorima.
            
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 127, 20.5.2005., str. 32.
               
               
                  
                     (2)
                  SL L 127, 20.5.2005., str. 32.
               
               
                  
                     (3)
                  SL C , , str. .